
A "Misi a kapitány" című pop-up könyv tervezésének és kivitelezésének valamint interaktivitásának vizsgálata

„Egyszer volt, hol nem volt” – hangzik el újra és újra a megunhatatlan aforizma. E néhány szó kapuja minden csodálatos történetnek, mesének, mondának. Fejből vagy könyvből olvasva, felolvasva. Mesekönyvek, melyekben az írott szó megelevenedik felnőtt és gyerek számára. De vajon megteremthető-e egy látható, tapintható, körbejárható színpad a meséknek? A könyv nem csak papír és írás, hanem színes díszlete a fantázia szerteágazó színes képeinek.
A TDK dolgozatunk témája a térbeli könyvek történelmi bemutatása, szerkezeti vizsgálata, illetve saját interaktív térbeli könyvünk megalkotása. Célul tűztük ki, hogy megoldást találjunk pop-up mesekönyvek nyomdai előállítására, legyártására. A mesekönyvben alkalmazott szerkezetek szabatainak elkészítésétől az összerakásáig, vizsgáltuk a térbeli könyvek nyomdai legyártásának korlátait, nehézségeit.
A dolgozat irodalmi részében ismertettük, hogy milyen fontos szerepe van a mesének a gyermek-szülő kapcsolatban, mivel a kettejük közti erős bizalmi kapcsolat a gyermek személyiségfejlődésének egyik alappillére. A térbeli könyvek olvasása lehetőséget ad e kapcsolat erősítésére. Egy kinyitott oldalnál hosszan időzhetnek egy-egy „helyszínen”. Jut idő a magyarázatokra, a tanításra, az elmélyülésre, a kérdésekre.
A TDK dolgozat vizsgálati részében végigkísérhető egy térbeli könyv elkészítésének lépései a történet ötletének megszületésétől a makett készítésen át a kész könyvig.
A megfelelő nyomathordozó kiválasztásához különböző papír vizsgálatokat végzünk. A papírvizsgálatok kiértékelés után a térbeli könyvvel szemben támasztott elvárások tükrében választottuk ki a könyv belívének nyomathordozóját, szem előtt tartva az alkalmazott nyomtatási technológiáját is. A makett elkészítéséhez számítógépes szabatokat készítettünk, majd a digitális nyomtatás után összeállítottuk előbb a makettet, majd a kész térbeli könyvet. A térbeli elemek szabatainak kivágását számítógép által vezérelt vágógép segítségével végeztük, amellyel kiküszöböltük a kézi vágást, illetve a drága stancformák legyártását.
A makett elkészítése után vizsgáltuk a könyv piaci megfelelősségét. Ennek során óvodákban és bölcsődékben tartott könyvbemutató után kérdőív segítségével mértük fel a gyerekek véleménye alapján a könyv használhatóságát. Dolgozatunk végén kitértünk azokra a pontokra, melyekben megfelelő eszközök, vagy idő hiányában nem tudtunk elmélyedni, így továbbfejlesztéseket javaslunk.



